(Ortografía tradicional) Opaninak chi cꞌu ri Jesús pa Jericó,
ocꞌowem tajin cuban chupam ri tinimit.
Cꞌo jun achi,
Zaqueo u biꞌ,
jun chque ri qui nimakil ri tokꞌil tak alcabal.
Kꞌinom cꞌu waꞌ we achi riꞌ.
Xutzucuj rilic u wäch ri Jesús che retamaxic jachin riꞌ.
Man cäcowin tä cꞌut rumal chi e qꞌuia ri winak,
xak cꞌu coꞌl rakan ri tat Zaqueo.
Xutic anim,
xnabej bi chquiwäch ri winak,
xpaki cꞌu puwiꞌ jun cheꞌ sicómoro che rilic ri Jesús,
rumal chi chilaꞌ cocꞌow wi na ri areꞌ.
Xopan cꞌu ri Jesús pa ri cꞌolibal riꞌ,
xcaꞌy akꞌan ajsic,
xril ri tat Zaqueo,
xubij che:
Chanej la,
kaj la lok.
Rajwaxic chi cämic quincanaj can cho achoch la,
—xcha che.
Te cꞌu riꞌ xkaj lok ri tat Zaqueo puwiꞌ ri cheꞌ.
Xucꞌulaj ri Jesús,
sibalaj xquicotic.
Xilitaj cꞌu waꞌ cumal conojel ri winak,
xewixwitic,
xquibij:
Ulaꞌm ri tat Jesús rumal jun achi sibalaj ajmac,
xeꞌ cꞌu rucꞌ,
—xecha riꞌ.
Xtaqꞌui cꞌu ri tat Zaqueo,
xubij che ri Jesús:
Tampe la ri quinbano.
Pa niqꞌuiaj ri jastak we quinya na chque ri mebaꞌib.
Xukujeꞌ we cꞌo jas nu kꞌipom chrij jun winak,
quincajmulij na u tzelexic waꞌ che,
—xchaꞌ.
Xubij ri Jesús che:
Cämic xrik la ru tobanic ri Dios,
xukujeꞌ ri winak ri e cꞌo cho achoch la,
rumal chi cäkꞌalajinic chi lal riꞌ are kas rachalal ri ka mam Abraham,
—cächaꞌ.
Ri in,
in riꞌ ri Ralcꞌual ri Dios ri Kas Winak,
in petinak che qui tzucuxic ri winak ri e tzakinak,
xukujeꞌ che qui toꞌic,
—xcha ri Jesús.